Carolus primus a Lotharingia, Cardinalis a Guisia prius nuncupatus, Abbas vero Cluniacensis xlvij. incœpit regere anno Domini 1550. Eodem anno, die xij. mensis Octobris idem Illustrissimus Domnus Carolus Cardinalis a Lotharingia Abbas Commendatarius Monasterij Cluniacensis Vicariatum etiam contulit supradicto R. Patri Domno Christophoro Coquille Doctori Theologo, Priori maiori eiusdem Monasterij, eundemque specialiter deputauit ad recipiendas professiones Religiosorum profiteri volentium Ordinem Cluniacensem. Anno Domini 1564. die xij. mensis Octobris R. Pater Dominus Christophorus Coquille postquam per xxviij. annos in Ordine Clun. sancte ac religiose viuendo Prioris Maioris dignitate functus est, non absque grauissimis omnium, quibus bene præfuerat, animorum doloribus,  pene infinitis singultibus, anno suæ ætatis lxxij. viam vniuersæ carnis est ingressus. Et in eius locum suffectus est R. Pater dōnus Ioannes Cotignon, Theologorum suæ tempestatis antesignanus, doctrina denique,  vitæ sanctimonia conspicuus, postquam toto decennio Prioris claustralis functus fuerat munere, vigilia S. Thomæ, in mense Decembri. Anno Domini 1572. die xxij. Aprilis, idem R. Pater domnes Ioannes Cotignon, postquam per annos octo sancte ac religiose in eadem dignitate laudabiliter sese gessit, ætatis suæ anno lxiij. migrat ab hoc seculo, sepeliturque apud Marcigniacum in Capella beatæ Mariæ. Cuius anima requiescat in pace. Sequuti sunt Claudius I.  Ludovicus I. de quibus Chronologia præcedens.